Petició d'aportacions al Pla de mobilitat urbana sostenible de Mataró\nHem rebut per part de la Subdirecció General d'Avaluació Ambiental la consulta en relació al Document Inicial Estratègic (DIE) del Pla de mobilitat urbana sostenible de Mataró.\nTermini per presentar les consideracions i suggeriments que considereu oportunes fins el 23 de setembre de 2016 al correu electrònic: participació@geografs.org\nLa informació disponible es pot consultar al web que s'indica a continuació: http://appdmah.gencat.cat/web/cerca/plans_participacio (Àmbit: Barcelona; Àmbit planejament: Planejament Sectorial).\nPetició d'aportacions al Pla director urbanístic d'infraestructures Martorell-Abrera.\nPetició d'aportacions al Pla director urbanístic d'infraestructures Martorell-Abrera. Per tal d'emetre el document d'abast per a l'avaluació ambiental del pla.\nTermini per presentar les consideracions i suggeriments que considereu oportunes fins el 30 de setembre de 2016 al correu electrònic: participació@geografs.org\nMés informació disponible al següent enllaç (Àmbit: Barcelona; Àmbit planejament: Planejament Urbanístic).\nInformació pública de la segona aprovació inicial del PDU Gran Via-Llobregat, al terme municipal de l'Hospitalet de Llobregat.\nHem rebut la petició per formular les al·legacions que es considerin oportunes en relació al document de referència del Pla director urbanístic Gran Via-Llobregat del terme municipal de l'Hospitalet de Llobregat.\nEs pot consultar tota la documentació al següent enllaç\nPetició de l'Agència Catalana de l'Aigua\nL'Agencia Catalana de l’Aigua (ACA) fa arribar al Col·legi la petició d’al·legacions per al Pla especial d'actuació en situació d'alerta i eventual sequera.\nL ’Agencia Catalana de l’Aigua (ACA) fa arribar al Col·legi la petició d’al·legacions per al Pla especial d'actuació en situació d'alerta i eventual sequera” El Pla especial d'actuació en situació d'alerta i eventual sequera, juntament amb la memòria tècnica, la memòria econòmica i l'informe de sostenibilitat ambiental estan disponibles al web de l'Agència Catalana de l'Aigua (Agència/legislació).\nTermini de presentació d'aportacions al correu electrònic informacio@geografs.org fins el dia 26 de setembre de 2016.\nPetició d'aportacions als membres del Col·legi\nLa Delegació del Col·legi de Geògrafs a Catalunya ha rebut l'anunci d'informació pública sobre l'aprovació inicial per segona vegada del Pla director urbanístic (PDU) de reordenació de l'àmbit del Centre Recreatiu Turístic de Vila-seca i Salou.\nTermini per presentar les consideracions i suggeriments que considereu oportunes fins el 20 de setembre de 2016 al correu electrònic participació@geografs.org\nLa documentació del Pla director urbanístic es pot consultar i descarregar al següent enllaç.\nRetirat el Projecte de Llei d'Arquitectura\nEl Col·legi de Geògrafs i l'AGPC vàrem adreçar a tots els grups polítics del Parlament de Catalunya un escrit en el qual demanàvem la retirada del Projecte de Llei d'Arquitectura\nEl passat 29 d'abril, el Col·legi de Geògrafs i l'AGPC vàrem adreçar a tots els grups polítics del Parlament de Catalunya un escrit en el qual demanàvem la retirada del Projecte de Llei d'Arquitectura que el Govern tenia previst presentar a la sessió plenària del dimecres 4 de maig, i on exposàvem els arguments de la nostra petició. Amb posterioritat a la recepció del nostre escrit i per part dels grups, la mesa del Parlament va retirar de l'ordre del dia la presentació del Projecte de Llei. En conseqüència, aquest no es va sotmetre a debat, ni va prosperar el procediment d'aprovació.\nLa possible aprovació d'una Llei d'Arquitectura, quan hi ha endegat un procés de reforma legislativa en matèria d'urbanisme i d'ordenació del territori és, al nostre parer, contradictòria amb la coherència necessària que han de tenir, jurídicament i en la seva materialització, aquestes disciplines. Així mateix, en els termes en que està redactada, l'esmentada llei pot lesionar els drets dels geògrafs i d'altres professionals a l'exercici de la seva activitat. Per ambdues raons, aquest és un tema objecte de màxima prioritat i que serà seguit amb molta atenció per part nostra.\n2a Sessió tècnica informativa sobre el Pla Especial Urbanístic d'Allotjments Turístics (PEUAT)\nEl PEUAT conforma el marc normatiu entorn al qual es regulen els criteris urbanístics i de gestió dels allotjaments turístics de la ciutat de Barcelona.\nEl dia 26 d’abril va tenir lloc, a la Sala Barcelona de la seu d'Ecologia Urbana de l’Àrea d'Ecologia, Urbanisme i Mobilitat de l’Ajuntament de Barcelona, la presentació del Pla Especial Urbanístic d’Allotjaments Turístics (PEUAT), aprovat inicialment el proppassat 10 de març de 2016 i que actualment es troba en període d’informació pública. La Sra. Mariona Prat i la Sra. Victòria Carbonell, hi van assistir en representació de la Delegació catalana del Col·legi de Geògrafs i de l'AGPC.\nEl PEUAT conforma el marc normatiu entorn al qual es regulen els criteris urbanístics i de gestió dels allotjaments turístics de la ciutat de Barcelona. Els allotjaments turístics inclouen tant establiments hotelers, habitatges d’ús turístic, apartaments turístics, albergs o residències universitàries, i són la peça bàsica per ordenar el model turístic de la ciutat de Barcelona.\nL’acte va comptar amb la participació de l’arquitecta Amèlia Mateo, directora de planejament de l’ajuntament de Barcelona, la qual va repassar el calendari de tramitació administrativa del procés d’aprovació del PEUAT.\nEl PEUAT estarà en fase d’informació pública fins el dia 1 de juliol per a qui vulgui presentar al·legacions.


ELS EMPRESARIS RATIFIQUEN FREDERIC BOIX COM A PRESIDENT DE SANT CUGAT EMPRESARIAL – Sant Cugat Empresarial\nEn el marc de la jornada corporativa Fòrum 2014 de Sant Cugat Empresarial, l’associació va celebrar el dia 19 de juny la seva assemblea anual que, coincidint amb el procés de renovació de la junta directiva per al mandat dels propers tres anys, va ratificar a Frederic Boix com a president de l’enitat.\nLa Junta Directiva que ha tancat el mandat 2011-13 va presentar el balanç d’activitat del darrer any, que consolida l’orientació de l’associació iniciada fa tres anys i que s’ha caracteritzat per la participació directa de tots els empresaris de l’equip de govern en la planificació i desenvolupament dels projectes impulsats per Sant Cugat Empresarial.\nAquesta dinàmica s’ha materialitzat en el darrer any amb la constitució de comissions de treball i seguiment de projectes en l’àmbit de la projecció externa, la comunicació interna/networking i la gestió econòmica.\nAquest model participatiu ha permès generar una major dinàmica comunicativa entre les empreses associades i reforçar la promoció interna i l’activitat relacional dins del col.lectiu empresarial. De cara al proper mandat, la nova Junta Directiva es proposa ampliar la participació activa en tots els projectes a tot el col.lectiu empresarial de l’associació.\nEn aquesta etapa, l’associació ha consolidat diferents accions que han estat positivament valorades per les empreses associades com l’agenda setmanal, la newsletter mensual especialment orientada a informar de l’activitat de les empreses associades i la incorporació de l’associació a les xarxes socials, concretament Twitter i Linkedin, així com les accions de dinamització i coneixement com les conferències i els tallers empresarials i trobades d’intercanvi d’experiències en un espai relacional focalitzat. Destaca també la trobada empresarial que, amb el nom de Vallesans d’Èxit, es va celebrar per primera vegada l’octubre de 2013 sota un model de\ntertúlia empresarial amb la participació de Rosa Sugrañes (Grup Rosa Gres) i Santiago Sabatés(Eurofragance) i que va reunir 165 empresaris i directius. Aquesta sessió, que va ser organitzada conjuntament amb Cerdanyola Empresarial, va ser emesa en directe per la xarxa via online per live streaming. Destaquen també les accions desenvolupades conjuntament amb UPC i Leitat per apropar el coneixement i la transferència de l’activitat d’R+D a les empreses, entre les quals destaca per exemple la visita d’un grup d’empreses al Barcelona Computing Center promogut per la UPC Campus de Terrassa. Sant Cugat Empresarial ha reforçat també les accions orientades al coneixement, prospecció de models de gestió i l’intercanvi d’experiències entre les empreses associades i les promocions entre els associats.


Sánchez farà una oferta a cada partit 48 hores després de les eleccions si guanya - À Punt\nSánchez farà una oferta a cada partit 48 hores després de les eleccions si guanya\nAssegura que vol tancar un executiu abans que acabe desembre i proposa una reforma perquè governe la llista més votada.\nSánchez, aquest diumenge a Alcorcón / Angel Diaz (Efe)\n13 d'octubre 2019 - 14:46\nEl secretari general del PSOE i president del govern espanyol en funcions, Pedro Sánchez, ha assegurat que si guanya les eleccions del 10 de novembre iniciarà les converses amb tots els partits i els presentarà una proposta de govern "progressista, unit i coherent" per a desbloquejar Espanya. La intenció del president és tancar l'executiu abans que acabe l'any.\nEl PSOE ha donat a conéixer aquest diumenge el programa que centrarà la campanya electoral. En el document, sota el nom "Pla per a avançar i véncer el bloqueig", es compromet a oferir a les forces polítiques un paquet de pactes d'estat. Reclama que si cap partit té la majoria absoluta, governe la llista més votada, i demana una reforma similar a la del País Basc o Astúries perquè, en el futur, la investidura d'un president del govern quede garantida després de les eleccions i no s'arribe a situacions de bloqueig com l'actual.\nEls acords programàtics que ofereix Sánchez a la resta de formacions se centren en la defensa de la democràcia, la Constitució espanyola i la integritat territorial. També proposa un nou Pacte de Toledo que garantisca, a través d'un blindatge constitucional, el sistema de pensions i que s'actualitzen d’acord amb l'IPC. El compromís amb el finançament autonòmic i local, la lluita contra la despoblació i l'enfortiment dels serveis públics són altres de les qüestions que inclou el programa socialista.


Lluïsos d'Horta - Vespres de Jazz - Jazz Class All Stars\nVespres de Jazz - Jazz Class All Stars\nComença el\t14 Desembre 2019 21:00\nVespres de Jazz, us convida al concert de Jazz Class All Stars. Un gran concert de Jazz, i en acabar, compartirem una copa de cava i comentarem el que més ens ha agradat.\nRicard Gili: trompeta\nToni Gili: saxo tenor\n...i musics convidats¡¡¡\nA TOT JAZZ un viatge intens pel món del jazz clàssic, els seus paisatges i personatges més famosos. Acabarem aterrant a casa nostra i als propers dies nadalencs que s'acosten.\nVespres de Jazz que enguany celebra el 12è aniversari us convida a una Jam Session, amb la la Fundació Catalana de Jazz Clàssic i membres de La Locomotora Negra. Un gran concert de Jazz, tot prenent una copa de cava.\nVine a aquesta gran Jam Session¡¡¡\nCelebrem la XII temporada de Vespres de Jazz de Lluïsos d’Horta, amb aquest concert que us hem preparat amb la col·laboració dels amics de la Fundació Catalana de Jazz Clàssic i una bona colla de components de La Locomotora Negra i d’altres formacions:


La negociació de Glasgow s’encalla amb els combustibles fòssils\nCimera en temps de descompte\nEn la recta final de les negociacions, el text final de la Cimera del Clima reforça algunes peticions i matisa el llenguatge sobre d’altres\nEl document demana els països rics que doblin la seva aportació als fons d’adaptació climàtica per al sud global\nAndrew Milligan/Europa Press\n12 de de novembre del 2021. Actualitzada 13 de de novembre del 2021 a les 08:52\nLa Cimera del Clima de Glasgow (COP26) ha entrat en temps de descompte. Després de l’enèsima nit de negociacions que previsiblement s’allarguen fins a la matinada, aquest divendres a primera hora s’ha publicat l’últim esborrany d’uns acords clau per al futur del planeta. El text reforça el missatge contra les fonts d’energia contaminants i demana als països «accelerar l’eliminació progressiva de l’energia de carbó i dels subsidis ineficients per a combustibles fòssils». Aquesta petició ja apareixia a l’esborrany de l’acord publicat dimecres, però en la recta final de les negociacions sembla que el llenguatge s’ha reforçat. En la nova versió del redactat, la menció als combustibles fòssils queda una mica diluïda en una crida més genèrica sobre la necessitat d’apostar per fonts d’energies netes. Tot i que no es detalla cap tipus de calendari, de mesura o de compromís concret per aconseguir-ho. Això sí, és la primera vegada que un text d’aquest tipus considera els subsidis al petroli, carbó i gas com a ‘ineficients’.\nContracrònica des d’Escòcia\nAixí es negocia a contrarellotge l’acord de Glasgow\nL’últim esborrany dels acords de Glasgow també reforça el missatge sobre la necessitat d’accelerar la reducció d’emissions de gasos amb efecte hivernacle. El text, de fet, recorda que per limitar l’augment global de les temperatures a un màxim d’1,5 graus de mitjana es necessita tallar les emissions almenys un 45% abans del 2030 i arribar a un zero net per al 2050. Dit això, el document «convida els països a considerar més accions per reduir les seves emissions» abans que acabi la dècada. Així mateix, el text reclama a tots els governs que encara no hagin entregat els seus plans actualitzats sobre com aconseguir aquest objectiu a fer-ho abans de l’any que ve. També demana que cada cinc anys els governs entreguin un pla detallat sobre les seves emissions previstes per a la següent dècada.\nLa petició, llançada amb un llenguatge bastant contundent per a aquest tipus de text, sembla que ha generat ampolles a la taula de negociació. De fet, segons constata un altre dels documents tècnics publicats fa unes hores, alguns governs impugnen aquesta decisió i demanen reobrir el debat abans de tancar l’acord. Als passadissos de Glasgow, els rumors apunten que l’Aràbia Saudita està entre els governs que més està pressionant per canviar aquesta part del redactat. El text final necessita sumar el consens de les 197 parts abans de ser aprovat de manera definitiva. Així que, en vigílies del tancament, tot apunta que el debat serà intens.\nSegons reflecteix aquest últim esborrany, després de dues setmanes de debat, els països sí que han aconseguit tancar un acord per a la creació d’un organisme extern per monitoritzar el desplegament de les polítiques climàtiques. Aquest nou programa, liderat per les Nacions Unides, presentarà informes anuals sobre l’evolució dels nivells d’emissions de cada país. El primer balanç es publicarà l’any que ve, durant la següent edició de la Cimera del Clima, que tindrà lloc a Egipte. Tot i que sembli una qüestió purament diplomàtica, l’objectiu real d’aquest programa no és cap més que evitar que els països facin trampes i declarin que estan contaminant menys del que realment fan. Així que, almenys això, sí que suposa una bona notícia.\nFons per al sud global\nUn altre dels punts crítics que haurà de prendre forma en les pròximes hores té a veure amb els fons que fa més d’una dècada els països rics van prometre entregar als estats en via de desenvolupament per fer front a l’avenç de la crisi climàtica. L’últim esborrany del text crida a «mobilitzar» tots els recursos possibles per consolidar els 100.000 milions de dòlars anuals per al 2025. En aquests dies, diversos governs i entitats financeres han promès augmentar la seva aportació a aquests fons. Tot i que encara no està clar quan i com es farà.\nEl text també reclama doblar l’aportació col·lectiva dels països rics als fons d’adaptació climàtica. Aquest increment del finançament, destaca el document, s’hauria de consolidar en els pròxims quatre anys. L’esborrany també destaca la necessitat de reforçar les eines per remeiar les «pèrdues i danys» que la crisi climàtica està causant a les zones més pobres del planeta.\nRecta final de les negociacions\nÉs així com el text final de la Cimera del Clima va agafant forma a contrarellotge en una ciutat, Glasgow, que aquest divendres s’ha despertat especialment freda i plujosa. En aquesta recta final de les negociacions una paraula, una coma o la forma verbal d’un verb (passat, present o futur) podria canviar-ho tot. Segons mostra aquest últim esborrany del debat, en alguns punts el llenguatge es matisa. En d’altres es reforça. Per ara tot apunta que, en aquest tram final del debat, el principal objectiu és polir detalls tècnics. No s’esperen grans canvis, ni grans anuncis. Tot i que qui sap, tot pot passar a Glasgow.\nLa presidència de la COP26 ha promès que l’acord final s’anunciarà aquest divendres a la tarda, a partir de les sis. Però donat que encara queden diversos serrells per cobrir, són molts els que apunten que el debat es podria estendre fins al cap de setmana. De moment, tot apunta que l’opció més probable és la segona.


Biblioteca Marta Mata de l'escola Orlandai: Els nens i nenes recomanen\nEn Maurici, de la classe de Pingüins, ha llegit El noi del vestit, de David Williams, editat per Estrella Polar, il·lustrat per Quentin Blake:\nEl noi del vestit és un llibre molt emotiu, que tracta d'un noi que és diferent de la resta, en la manera de ser.\nEls seus pares estan separats de fa temps, té un germà gran una mica pesadet i el seu pare és camioner. Al pare no li agrada res relacionat amb les dones, perquè li recorda la seva dona, i sent nostàlgia.\nUn dia, a la seva escola, el castiguen, i gràcies a això coneix la noia més guapa de l'escola i descobreix l'aptitud que el fa diferent de l'altre gent.\nÉs una història emocionant, amb un final sorprenentment divertit, que ens vol fer veure que cadascú ha de poder fer el que vulgui, sense que les altres persones li diguin res.\nLa Júlia, de Marsupilami, ha llegit aquest llibre:\nEs diu Berta y Búha, cuidadoras de perros i és de Cornèlia Funke. L'ha editat Siruela, en aquesta col·lecció tan bona que és Las tres edades.\nDiu la Júlia:\nAquest llibre m'ha agradat per força raons, té unes qualitats especials, que són aquestes:\nEl personatges, tan els animals com les persones, et fan entendre molt bé les seves emocions.\nLa història fa gràcia, hi ha alguns acudits, i és divertit com explica les coses.\nLes il·lusttracions són molt maques.\nQuan comences a llegir sembla una mica avorrit, però a mesura que vas passant les pàgines tot es va animant cada vegada més. De fet, com els personatges de la història, que comencen sense fer res i acaben súper engrescats.\nEspero que la propera persona que agafi aquest llibre s'ho passi tant o més bé que jo!\nEn Pau de la mateixa classe, Marsupilami, comenta les il·lustracions d'aquest llibre:\nEs diu La memoria de los árboles, és de Xosé A. Neira Cruz, un autor gallec molt reconegut. El va editar Kalandraka ja fa uns quants anys.\nLes paraules d'en Pau:\nLes il·lustracions d'aquest conte són curioses, perquè el suport no és paper, sinó fusta pintada, i plastelina per donar volum. El resultat és molt bonic. Totes les pàgines estan fetes amb trossos de fusta natural, escorça, lianes, branques, nusos... (el cap d'en Tano està fet amb el nus d'un arbre)\nAl bloc de Kiko da Silva, el seu il·lustrador, hem trobat una imatge més neta de la portada, que ens permet entendre millor el que diu en Pau:\nPublicat per la bibliotecària a 11:01\nA mi "El noi del vestit" em va agradar moltíssim! Me'n recordo que ens el van explicar a classe. I em va encantar!\n24 de febrer de 2012 a les 19:25


Suport a la lluita contra el terrorisme\nEl Govern trasllada el vistiplau a la creació d’una oficina antiterrorista d’àmbit mundial\nEl cap de Govern, Toni Martí, va traslladar ahir el suport d’Andorra a la decisió del secretari general de les Nacions Unides, António Guterres, de crear una oficina de lluita contra el terrorisme que combati el fenomen en l’àmbit mundial. “El secretari general pot comptar amb el suport d’Andorra pel que fa a la creació de l’oficina” perquè cal “acció concreta per combatre el terrorisme i erradicar les seves causes”, va manifestar Martí en el discurs davant l’Assemblea General, en què va destacar que “la rellevància de la lluita contra el terrorisme s’ha deixat sentir amb força els últims anys\n#5 Cultura de la por\nEl "terrorisme" es una farsa, ISIS,Daesh,l'estat islamic i uns altres són un símptoma, són peóns a sou, paramilitars en la seva gran majoria europeus,una peça d'aquest joc geoestratégic, l'objectiu final és fer-se amb el control del món i no a nivell de govern mundial sinó a nivell d'empresa mundial, poders fàctics financers i econòmics que tenen molt més poder que qualsevol govern per així fer-se amb els recursos naturals, etc. La por,el caos i pànic són necessaris per paralitzar a una població que ha d'estar lobotomizada.\nJo proposo que l'oficina l'obrin a la massana\nLluitar contra el terrorisme no significa ser titella de ningú. Tots el països hi han de col.laborar al màxim. Ara que pel teu nom veig que tu ja ho tens assumit.\nQue comenci per Sant Julià de Lòria, perque te un terrorism dictadorial, dintre del Comù, fan lo que volen i no lo que vol el poble, quand teria que ser al revés.....!\nTitelles d'Europa al servei del la globalització.


Dany és un escriptor emergent d’una àrea rural d’Hodures. Va començar a explorar la seva creació literària més seriosament al 2017. El fill del seu amic, Marvin, va ser trobat mort en el bosc, a prop de casa seva.\nVa acompanyar a la germana de Marvin per retirar el cos de la morgue. Aquesta experiència es va quedar amb ell durant mesos, fins que el va exorcitar através de les seves paraules a The promise, una crònica ficcional dels fets. Així és com va començar a treballar a Marginal, la seva col·lecció de relats que tracta amb un món invisible a Hondures, ple de gent que sobreviu tots els dies, que es mereix, que necesita ser informada. Recentment ha finalitzat el tercer relat d’aquesta col·lecció.\nDurant la seva residècia a Can Serrat consolidarà el material que ha reunit en els seus diaris, identificarà la documentació que necessita, i escriurà més històries per la seva col·lecció, i més històries recents sobre com la gent ha viscut en aquestes guerres declarades, i en les que no ho estàn.


Es presenta el projecte garrotxí WeBatt que vol afavorir l’autoconsum energètic | Sostenible\nLes empreses Bassols, dedicada a la comercialització i distribució d’electricitat, i Wattia Innova, especialitzada en eficiència energètica, han presentat aquest dimecres a Olot el seu projecte WeBatt Energia S.L, una nova empresa dedicada a la instal·lació de bateries elèctriques intel·ligents per a ús domèstic. L’objectiu és que les distribueixin a tot l’Estat i fomenti l’autoconsum energètic a les llars. Ho farà gràcies a l’acord assolit amb l’empresa alemanya Sonne Batterie, líder mundial en la fabricació d’aquest tipus d’instal·lacions. Els promotors del projecte preveuen instal·lar 50 equips a tot Catalunya abans d’acabar l’any. El sistema permet estalviar fins a un 80% del cost energètic amb l’emmagatzematge de l’energia solar a través de plaques fotovoltaiques. A més, tenen una vida útil de 27 anys sense manteniment.\nL’empresa Bassols, amb seus a Olot i Banyoles, i Wattia Innova, també olotina, s’han unit en un nou projecte empresarial que ha permès crear WeBatt Energia S.L. La iniciativa s’ha presentat aquest dimecres a la seu de Bassols. Els seus impulsors han assegurat que l’objectiu és fomentar l’autoconsum energètic a les llars. Per això, l’empresa centrarà la seva activitat en la venda i instal·lació de bateries intel·ligents , que es distribuiran a tot l’Estat a través de l’acord establert amb l’alemanya Sonnen Batterie.\nSegons ha explicat el conseller delegat de WeBatt, Franc Comino, els aparells tenen una vida útil de 27 anys sense cap manteniment i, a més, permeten emmagatzemar a casa l’energia solar captada a través de plaques fotovoltaiques. Un sistema que permet un estalvi del 80% del cost de l’energia. A més, fomenten un ús eficient i responsable de l’energia perquè permeten utilitzar-la quan es necessita. El sistema es dirigeix inicialment a cases unifamiliars però té la voluntat d’obrir-se a comunitats de veïns. Requereix d’una inversió inicial al voltant dels 15.000 euros a recuperar en un termini de 15 anys. WeBatt preveu instal·lar 50 equips a tot Catalunya abans d’acabar l’any. Per la seva banda, el president de la nova empresa,\nTomàs Feliu, ha insistit en la “funció social” de la iniciativa i “el valor afegit que suposa que els propis ciutadans siguin conscients i responsables de l’eficiència energètica per fer un món millor”. A l’acte de presentació del projecte, també hi ha participat la directora general de l’Institut Català d’Energia, Assumpta Farran, que ha anunciat que el Govern oferirà a partir del setembre una subvenció per a la instal·lació d’aquest tipus de bateries. “Aquest projecte empresarial és un catalitzador de la transició energètica”, ha dit.\nDe fet i segons la directiva europea aprovada al 2010, els edificis nous construïts a partir del 31 de desembre de 2020 hauran de tenir un consum energètic gairebé nul. Empreses compromeses amb l’eficiència energèticaBassols energia és una empresa comercialitzadora d’energia elèctrica creada l’any 200. Forma part del grup empresarial Bassols, que va iniciar la seva activitat elèctrica l’any 1905. Juntament amb Wattia, La Fageda, LC Paper i Sigma, forma part de la Locomotora Energètica de la Garrotxa, una agrupació d’empreses i entitats públiques que treballen per assolir la generació de CO2 zero a llarg termini.També amb seu a Olot, Wattia Innova es dedica a l’eficiència energètica als sectors industrial i terciari. Està especialitzada en l’automatització d’habitatges i edificis. En col·laboració amb l’administració pública, ha desenvolupat l’Illa Energètica, una iniciativa pionera a Espanya que, ubicada al centre d’Olot.


Ahir i demà (tres pensaments). - Eric Herrera - Blogs de l'indirecte!cat\nDilluns, 10.11.2014. 13:06 h\n1. Els independentistes catalans hem tornat a demostrar que som, ara per ara, el moviment polític més consistent i més quantitatiu que hi ha a Catalunya i segurament a tota Europa. Som els campions de les mobilitzacions cíviques i constants. La revolució a la catalana és un nou concepte que pot arribar a canviar estructures mentals al continent, i aquest valor és més potent del que ens pensem.\n2. Qualsevol que vulgui comparar la consulta d'ahir amb qualsevol altra contesa electoral, no només fa trampa, sinó que denota una pèssima elaboració d'anàlisi política. Està estudiat que, alhora de repercutir en la participació, optar per un col·legi electoral al costat de casa o tenir-lo més allunyat fa variar notablement aquesta participació. Si amb tot això hi sumes les traves legalistes que hem tingut, les amenaces i les pors que ens han inculcat, és impossible fer una comparació normal. La participació d'ahir és molt grossa, i és un coixí sòlid per especular i conduir una societat cap un projecte polític d'alliberament nacional. A vegades s'ha fet molt més amb menys suports. Només cal fermesa política i conviccions clares.\n3. A partir d'ara, no s'entendria furgar més en una negociació estèril i tediosa amb Espanya. Amb l'estat s'hi va a negociar exercint d'estat. No em pregunteu quina és la millor manera per fer-ho, però és evident que tots els partits sobiranistes s'han de posar d'acord amb un punt de mínims que signifiqui encetar unes negociacions amb Madrid, si prèviament s'ha anunciat al món la intenció de crear un estat independent per ratificar-lo amb un referèndum legal unilateral. I tot això, conjuntament amb la creació sense més dilacions de la hisenda catalana. Fora d'aquí, seria tornar enrere i enganyar el 9N.\n2321 lectures Un comentari\n10 de novembre de 2014, 16.08 h


L’associació Espanyola de Dèficit de Lipasa Àcida Lisosomal (AELALD) vol facilitar el diagnòstic anticipat pel Dèficit de Lipasa Àcida Lisosomal, ja que pot ser devastador durant el primer any de vida i causar diferents patologies al llarg de la seva vida.\nPer aquest motiu, AELALD s’ha unit amb BD Care, una EBT de la Universitat Autònoma de Barcelona (UAB) i empreses de big data i intel·ligència artificial, per desenvolupar una solució de diagnòstic per hospitals, empreses farmacèutiques i centres d’investigació, entre altres actors relacionats amb les malalties minoritàries.\nCrear aquesta solució tecnològica està valorada en 30.000 €, quantitat que com a petita associació se’ls hi fa impossible poder afrontar-la.\nNecessitem la teva ajuda per poder donar-li una empenta a aquest projecte que dona esperança a moltes famílies que actualment estan afectades per la malaltia, perquè s’obre un món de coneixement que ajuda a la investigació, però sobretot dona esperança de vida als nounats que afectaran en el futur i que, sense diagnòstic immediat, no podran sobreviure.\nFes la teva donació, fent clic aquí.\nCom funciona la solució?\nLa solució tecnològica recollirà i analitzarà totes les analítiques dels pacients que es realitzin en els hospitals, aprenent d’elles i buscant variables que puguin facilitar el diagnòstic a futurs afectats. Posteriorment, s’incorpora tota la informació pel seu seguiment aportant eines i serveis a l’equip mèdic i el mateix pacient incloent el coneixement del protocol d’urgències a seguir i així, facilitar el seguiment.\nAnirà generant un repositori de dades basat en l’historial clínic dels pacients i les seves analítiques de sang sobre el que s'aplicarà la metodologia d’aprenentatge per les malalties conegudes i diagnosticades amb l’ajuda d’experts i considerant la història clínica i familiar. Mitjançant l’estudi de variables i la cerca de nous biomarcadors, s’extrauran patrons per la predicció de la malaltia i la seva evolució.\nSobre el Dèficit de Lipasa Àcida Lisosomal\nLALD és una malaltia metabòlica ultrarara que afecta a menys de 10 mil persones en tot Europa, el que significa que a Espanya afecta al voltant d’entre 90 a 370 casos i, en realitat, actualment existeixen 42 casos de persones degudament diagnosticades. Aquesta malaltia és causada per un error congènit del metabolisme lípid, que es caracteritza pel dipòsit d'èsters de colesterol i triglicèrids en l’organisme.


Si vols participar-hi, envia un correu electrònic a esportistescompromesos@claror.cat i ens posarem en contacte amb tu\nÒmnium Cultural ens convida a ser l'entitat que el 23 de juny porti la Flama del Canigó al barri de Sagrada Família, per donar començament a la nit de Sant Joan. El recorregut es farà caminant, així que és apte a totes les edats i condicions.\nLa Flama sortirà de la plaça Sant Jaume el diumenge 23 de juny, a les 19.30 hores. Un cop al barri, s'encendrà el peveter i es farà una foguera simbòlica. Està previst que l'acte acabi allà amb un tast de coca i cava passades les 22h.\nSi vols participar-hi, envia un correu electrònic a esportistescompromesos@claror.cat i ens posarem en contacte amb tu.


'Paiporta Món de Contes' envaeix tots els espais culturals de la localitat\nDel 29 de setembre al 07 d’octubre, els paiportins gaudiran d’aquest festival de narració oral\nPer segon any consecutiu, ‘Paiporta Món de Contes’ obri les seues portes, amb l’objectiu de crear en aquesta localitat valenciana un referent cultural. Així, del 29 de setembre al 07 d’octubre, aquest festival de narració oral, que compta amb Cuba com a país convidat, omplirà els diferents espais culturals de Paiporta de mons imaginaris, d’espectacles i de narració, de la mà d’artistes del territori valenciana, però també de la resta d’Espanya i, per descomptat, de Cuba.\nAquesta iniciativa, que ha sigut impulsada per la Regidoria de Cultura i la Regidoria de Foment de les Arts Escèniques i Biblioteca, ha ampliat, en aquesta edició, el seu públic, i organitzarà sessions en el Centre de Salut per a dones embarassades i per a bebés de 2 mesos a 2 anys. Però a més, comptarà amb novetats com ‘El poble conta’, que consisteix en un recorregut adaptat, o amb la interpretació a llenguatge de signes de tres sessions del festival.\nValència Extra ha parlat amb Teresa Verdú, Regidora de Foment de les Arts Escèniques de Paiporta, que ens ha comentat que ‘aquest projecte està basat en la tradició oral dirigida a tot tipus d’espectadors, i en el qual es pot participar de manera oberta i transversal. A més, ‘Paiporta Món de Contes’ tracta de donar prestigi a la tradició de la transmissió oral d’històries i cultura, així com fomentar la lectura entre persones adultes i xiquets i xiquetes de la població i, en aquest últim cas, iniciar-los en el plaure de conéixer històries. En definitiva, familiaritzar al públic amb la visió del món a través de les narracions, que transmeten i ensenyen coneixements, valors, i fins i tot normes socials, doncs en elles es tanquen experiències acumulades de forma col·lectiva ‘.\nAixí mateix, també ha volgut explicar-nos algunes de les principals novetats d’aquest festival de narració oral. ‘Com a novetat enguany incloem en la programació la secció de “Contes des de la panxa” i “Canta-li, conta-les”, que es desenvoluparan en el Centre de Salut de Paiporta, dirigits a les mares gestants per a realitzar aquests primers contactes amb els seus bebés a través de la música i els contes, intentant relacionar la importància del joc i fomentar la curiositat i creativitat per a l’adquisició de l’hàbit de lectura. Vull subratllar que aquesta activitat va ser premiada com un dels millors projectes d’animació a la lectura, “María Moliner Ruiz”. Destacar també que les sessions del dia 2 d’Octubre per a públic adult i del dia 3 d’octubre per a públic familiar comptaran amb interpretació del llenguatge de signes. Això és molt important per a nosaltres, ja que tractem d’obrir possibilitats a col·lectius que fins ara havien sigut desatesos , eliminant les barreres que anaven limitant els seus drets’.\nVisites guiades en la Biblioteca Municipal, ‘Contes al Mercat’, que recorreran els carrers, ‘Contes per a recordar’, destinats a les persones de la tercera edat, o ‘Contes per als sentits’, on a més es realitzarà una degustació del típic guisat cubà ‘Ajiaco’, són algunes de les propostes que trobaràs en la programació de ‘Paiporta Món de Contes’.\nFinalment, Teresa Verdú ha volgut animar a tots els veïns a eixir al carrer, i a omplir els espais culturals de Paiporta per a gaudir amb la màgia de la narració. ‘Anime a cercar una mica de temps per a compartir, gaudir, socialitzar coneixements i crear cultura en el nostre poble’.


Actualitat. Departament d'Empresa i Coneixement\nLa despesa dels turistes estrangers que visiten Catalunya se situa per primera vegada per sobre dels 21.000M€\nLa consellera d'Empresa i Coneixement, Àngels Chacón, en la presentació de les dades.\nCatalunya tanca el 2019 amb 19,3 milions de turistes estrangers i una despesa de més de 21.360€, un 4,3% més respecte l’any anterior.\nLa despesa mitjana diària per persona augmenta un 5,3% i se situa en els 195€.\nEl govern català aposta per un model turístic més sostenible i competitiu que posicioni Catalunya com una de les millors destinacions turístiques del món.\nCatalunya comptarà amb una nova eina per mesurar l’impacte del turisme sobre l’economia del país.\nL’Any del Turisme Esportiu, el Grand Tour de Catalunya i la col·laboració de Ricky Rubio, novetats destacades de l’ACT per aquest 2020\nLa despesa dels turistes estrangers que visiten Catalunya se situa, per primera vegada, per damunt dels 21.000M€, un 4,3% més respecte el 2018. D’altra banda, la despesa mitjana diària per persona ha augmentat un 5,3% més respecte el 2018 i se situa als 195€. L’increment ha estat del 20% en els últims 3 anys. Pel que fa als mercats, destaca l’increment de la despesa dels turistes procedents dels Estats Units, que per primera vegada es col·loca com el país amb una major despesa a Catalunya amb un total de més de 2.500M€ (8% més respecte el 2018). Els quatre principals mercats emissors de Catalunya (França, Regne Unit, Estats Units i Alemanya) han registrat tots ells increments de la despesa; tot i que l’increment més important s’ha produït en els països de la resta d’Europa, amb un increment superior als 350M€ (un 26% més respecte l’any anterior).\nLa consellera d’Empresa i Coneixement, Àngels Chacón, ha donat a conèixer aquestes dades durant la roda de premsa de presentació de les dades de tancament estadístic de turisme de l’any 2019 a Catalunya. Acompanyada del director general de turisme, Octavi Bono, i del director de l’Agència Catalana de Turisme, David Font, la consellera Chacón ha explicat també, que l’arribada de turistes estrangers ha batut un nou rècord anual, amb 19,3 milions de turistes, uns 150.000 turistes més que l’any 2018 (0,8%). “Un cop més, les dades del sector turístic han estat molt positives. El 2019 és un any de rècords que evidencien que Catalunya és una destinació líder i un referent en l'àmbit turístic i cal aprofitar-ho perquè això repercuteixi en el bé de tota la societat”. La consellera també ha afegit que “El fet que haguem crescut més en ingressos que en nombre de turistes indica que estem consolidant un model turístic més sostenible i competitiu, tal com estableixen el Pla Estratègic i el Pla de Màrqueting Turístic de Catalunya 2018-2022”.\nTaula 1. Afluència i despesa dels turistes estrangers amb destinació principal Catalunya\nNombre de turistes estrangers (milers)\nDespesa total (milions d'euros)\nDespesa mitjana diària per persona (euros)\nFont: elaboració pròpia a partir de les dades de gener-novembre de 2019 de les enquestes Frontur i Egatur de l'INE. Les dades del mes de desembre s'han estimat a partir del comportament d'aquest mes en el període 2014-2018.\nTaula 2. Despesa total dels turistes estrangers amb destinació principal Catalunya, per mercats emissors\nFont: elaboració pròpia a partir de les dades de gener-novembre de 2019 de l'enquesta Egaturde l'INE. Les dades del mes de desembre s'han estimat a partir del comportament d'aquest mes en el període 2014-2018.\nUna dada important a ressaltar és que “per segon any consecutiu la concentració del turisme a l’estiu s’ha situat en el 46%, la xifra més baixa dels darrers 10 anys, una dada que reflecteix l’aposta del Govern per la desestacionalització, per tal que l’arribada de turistes no es concentri en determinades dates sinó durant tot l’any”, ha explicat la consellera.\nPel que fa a les arribades dels principals mercats emissors, destaquen els augments percentuals dels turistes procedents de Suïssa (25,4%), Irlanda (18,9%), Rússia (10,1%) i els Estats Units (10%). Com a mercat llunyà, cal destacar el bon comportament de la resta d’Amèrica, que creix un 7,1%.\nTaula 3. Afluència dels turistes estrangers amb destinació principal Catalunya, per mercats emissors\nFont: elaboració pròpia a partir de les dades de gener-novembre de 2019 de l'enquesta Frontur de l'INE. Les dades del mes de desembre s'han estimat a partir del comportament d'aquest mes en el període 2014-2018.\nUn model turístic més sostenible i competitiu\nEn el decurs de la roda de premsa, la consellera d’Empresa i Coneixement, Àngels Chacón, ha dit que “volem posicionar Catalunya com una de les millors destinacions turístiques del món aplicant una estratègia centrada en la diversificació, la desestacionalització, la desconcentració i l'increment de despesa”. “La finalitat, ha afegit, és que es generi riquesa i que aquesta s’estengui a tot el país contribuint al reequilibri territorial”.\nSegons Chacón, s’està treballant per aconseguir un model que integri una part important de l’estructura econòmica de Catalunya, que generi oportunitats i estimuli sistemes de governança on la participació sigui un eix bàsic. “El nostre objectiu és incrementar la despesa turística per sobre del volum de turistes que ens visiten”, ha dit la consellera.\nNova eina per mesurar l’impacte del turisme sobre l’economia\nEntre les novetats per aquest 2020, el director general de turisme, Octavi Bono, ha avançat que als voltants de la primavera es presentarà el Compte Satèl·lit de Turisme de Catalunya, un sistema d’informació econòmica relacionada amb el turisme que permetrà mesurar l’impacte del turisme sobre l’economia del país. Aquesta nova eina s’està confeccionant i elaborant juntament amb l’Idescat.\nD’altra banda, es continuaran les tasques per impulsar el nou Clúster TIC turisme. Aquest clúster, que vol aglutinar un sector molt focalitzat estratègicament i amb alt potencial de creixement, serà un element dinamitzador i tractor de la innovació cap al conjunt del sector turístic català, tal i com marca l’Eix 5 del Pla Estratègic de Turisme de Catalunya 2018-2022, que posa una atenció especial en millorar la innovació i la competitivitat tecnològica de les empreses turístiques. “Es busca crear un model de referència que pugui transcendir a les empreses vinculades al Clúster i serveixi d’estímul per al conjunt d’empreses que conformen el sistema turístic català”, ha explicat el director.\nEn el decurs de la roda de premsa, el director general de turisme, també ha explicat que aquest 2020 serà l’any en què s’aprovarà el nou Decret de Reglament de Turisme de Catalunya, i el Decret de guies de turisme. El Decret de Reglament de Turisme de Catalunya integra i actualitza tota la normativa turística reglamentària, defineix els requisits turístics i de classificació dels allotjaments turístics, regula la disciplina administrativa i el model de governança. Pel que fa al Decret de guies de turisme, permetrà obtenir l’habilitació de guia acreditant uns requisits sense la necessitat de fer un examen i, també, permetrà que les persones que disposin d’habilitació demanin, de manera voluntària, un segell d’excel·lència.\n6M€ per incentivar el turisme en l’àmbit local\nPer aquest any 2020, la Generalitat de Catalunya consolidarà 6M€ per finançar projectes d’àmbit local a través dels Plans de Foment del Turisme, uns plans per donar suport al territori i fomentar el reequilibri turístic. Aquests diners s’han finançat gràcies als ingressos generats per l’Impost sobre Estades en Establiments Turístics (IEET) i han de servir per crear o rehabilitar infraestructures i espais turístics; recuperar itineraris; millorar la senyalització o donar suport a algunes iniciatives turístiques, entre altres. En el marc d’aquests plans, des del 2014, s’hauran executat o es troben en vies d’execució un total de 100 projectes concrets amb un import de 24,2M€ que generen una inversió global de 62,2M€.\nD’altra banda, el director general ha explicat que aquest any es mantindrà una línia de finançament per al sector privat dotada amb 30M€, dels quals ja se n’ha aplicat el 20%.\nSuport a la promoció del sector turístic català\nPer tal de posicionar Catalunya com una de les millors destinacions des de l’Agència Catalana de Turisme es realitzen cada any al voltant de 1.200 accions de suport al sector turístic català i a la seva projecció al món. Durant aquest any 2020, el director de l’Agència Catalana de Turisme (ACT), David Font, ha volgut destacar tres blocs d’accions:\nD’una banda, ha destacat les més de 80 iniciatives adreçades a la generació de coneixement i a la formació integral a empreses i entitats del sector turístic català. L’objectiu és contribuir a l’increment de la competitivitat de les empreses i entitats turístiques i millorar i potenciar el coneixement de la demanda i el potencial dels diferents mercats. “Enguany , des de l’ACT s’ha fet una important aposta en intel·ligència de mercat perquè es considera clau la generació de coneixement a través de l’obtenció i el treball de dades amb la finalitat de ser més eficients en l’acció promocional de la nostra destinació”, ha dit Font. Aquest 2020 es posarà el focus en el coneixement del turista d’Austràlia, Japó, Corea del Sud, Aràbia Saudita, Països Bàltics, Xina, Portugal, Itàlia, Regne Unit i Alemanya, entre altres.\nEl director de l’Agència Catalana de Turisme també ha posat en alça els programes de treball de l’ACT, que actualment tenen 1.300 empreses i institucions afiliades. L’ACT té desplegades 20 marques turístiques i, per tant, “20 programes de treball en les que les empreses afiliades reben suport en intel·ligència de mercat, formació, promoció i acompanyament en la comercialització, aprofitant l’expertesa d’un organisme que el 2020 farà 10 anys de la seva creació”. Font també ha explicat que des de l’ACT “treballem conjuntament amb el sector per projectar la marca Catalunya arreu”. En aquest sentit, hi ha més de 40 accions de co-màrqueting, cooperació i partneriaritat programades per aquest any 2020.\nEl tercer bloc a destacar, és aquell que aglutina les accions on i off line. Entre aquestes, destaquen l’organització de l’Any del Turisme Esportiu, amb la celebració, conjuntament amb l’Organització Mundial del Turisme (OMT), del Sport World Tourism Congress d’àmbit mundial a Lloret de Mar els dies 21 i 22 de maig. Aquesta serà una de les principals actuacions que es duran a terme per continuar posicionant Catalunya com a destinació esportiva de referència, tal com es ve fent en els últims anys. Aquest any temàtic aglutina més de 50 accions que tenen com a objectiu potenciar el turisme esportiu i, compta amb una campanya de publicitat especial microsegmentada amb continguts personalitzats i que tindrà com a mercats prioritaris Alemanya, Benelux, Regne Unit i França.\nD’altra banda, enguany es comptarà amb un nou vídeo per a la promoció turística de Catalunya protagonitzat per Ricky Rubio. El llançament es farà durant el segon trimestre de l’any en els mercats d’Amèrica del Nord i Regne Unit. L’acció forma part del projecte Advisors de l’Agència Catalana de Turisme, en marxa des del 2015, que ja compta amb la col·laboració d’altres personatges de ressò internacional com Gerard Piqué, els germans Roca, Carles Puyol, Vanessa Lorenzo, Kilian Jornet, Mª del Mar Bonet, René Barbier, Manel Esteller i Benedetta Tagliabue.\nTambé cal ressaltar el llançament del Grand Tour de Catalunya, un itinerari per recórrer tota Catalunya en 5-10 dies. Aquest ambiciós projecte forma part del Pla de Màrqueting 2018-2022 de l’ACT. Durant aquest 2020 s’acabaran de definir totes les rutes i els punts singulars identificats i s’iniciarà la producció de tot allò necessari per poder fer el seu llançament entre finals d’aquest any i principis de l’any 2021.\nEntre les accions programades per aquest any 2020 també destaquen les més de 170 accions de suport a la comercialització entre workshops, esdeveniments, fires, missions comercials o viatges de familiarització. Des de l’ACT es promouran més de 32 workshops, enguany amb una incidència important a països com el Regne Unit i Irlanda o l’Europa central, amb l’objectiu que els professionals del turisme de Catalunya comercialitzin el seu producte. També s’organitzaran mig centenar d’esdeveniments i accions promocionals arreu del món.\nDurant aquest any, David Font també ha explicat que l’ACT estarà present a les grans cites turístiques internacionals, com ara Fitur (Madrid), ITB (Berlín), MITT (Moscou) i WTM (Londres). En total, l’ens català participarà a 46 fires.\nD’altra banda, per promocionar les marques Catalunya i Barcelona en els mercats de llarga distància, Chacón ha explicat que s’organitzaran missions comercials conjuntament amb empreses del sector turístic (roadshows). L’objectiu de les missions és reforçar el posicionament de la destinació catalana i la seva capital. En concret, al llarg del 2020 es realitzaran 3 missions comercials a Àsia, Nord Amèrica i, als Emirats Àrabs. També és rellevant com avantatge competitiva de la destinació la xarxa de 12 centres de promoció turística a l’exterior.\nFinalment, cal destacar també les 212 accions vinculades a campanyes de comunicació fora de línia i en línia (off i on line), màrqueting digital i xarxes socials. En aquest grup ens referim a aquelles accions de promoció i comunicació dirigides tant al gran públic com al públic específic, i que donen resposta a tàctiques estratègiques de l’ACT tant en el mercat nacional com internacional. Així per exemple, en màrqueting digital tot i que el gran gruix de les accions es concentra a països com el Regne Unit i Irlanda, Àsia-Pacífic i Itàlia, també hi ha força accions destinades al mercat català. En el cas de les xarxes socials, destacar que s’han dissenyat social media plans específics per a països com ara Nord Amèrica, Itàlia, França, Alemanya, Brasil i Xina. En aquest apartat, ressalta la posada en marxa de la campanya específica de promoció i publicitat Pirineus 365º, a través de la qual es pretén potenciar els Pirineus com a atractiu i destinació durant tot l’any.\nLa consellera d'Empresa i Coneixement, Àngels Chacón, acompanyada del director general de Turisme, Octavi Bono, i del director de l'Agència Catalana de Turisme, David Font, durant la presentació de les dades. [1,45 MB ]. Obre en una nova finestra.\nBalanç Turisme 2019 [215,57 kB ]. Obre en una nova finestra.\nNota de premsa amb gràfics [85,38 kB ]. Obre en una nova finestra.


AGENDA LGTBI i cultural del 5 al 12 de març per Olga Fernández\nUna setmana més, Olga Fernández ens porta la millor agenda en clau LGTBI:\nDiumenge 8 de març, 17:00, Plaça Universitat (Barcelona)\nDiverses entitats feministes organitzen la manifestació del 8M amb motiu del Dia Internacional de la Dona. La de Barcelona està convocada a la Plaça Universitat a les cinc de la tarda, tot i que altres poblacions tenen convocatòries individuals a consultar.\nDijous 5 de març, 19:30, al Centre Cívic de la Barceloneta\nInauguració de l’exposició “Dones Transitat”, a carrec de Noemí Morral, Sarah Barka i Margarida Assis amb una acció inaugural de dansa de FORMADXS amb Nia Torres. Aquesta exposició vol mostrar com les dones transiten el món creant al seu pas, i com obren espais de defensa dels drets humans, de complicitat i d’amistat.\nDivendres 6 de març, 19:00, Casal de la Dona de Terrasa\nLGTB Terrasa organitza “Privilegi masculí. La lluita de les dones del col·lectiu” . Les dones del col·lectiu LBT+ ens parlaran de les dinàmiques masclistes existents dins i fora del col·lectiu, de les aliances amb la lluita feminista i de les diferents discriminacions que reben les dones del col·lectiu.\nDissabte i diumenge 7 i 8 de març, Associació Grups d’Amics Gais\nEl Grup de Amics Gays, Lesbianas, Bisexuals i Transexuals (GAG), es prepara per obrir el cicle Perú Sexual , una mostra de curtmetratges sobre la dissidència LGTBI a Perú. Es tracta d’un acte itinerant que pretén obrir un espai de diàleg a través del llenguatge cinematogràfic, visibilitzant la comunitat LGTBI peruana que segueix sent víctima d’atacs, abusos i discriminacions.\nEntre el 3 i el 8 de març, Cines Girona i Zumzeig\nBarcelona acull la setena edició del Americana Film Festival , amb una programació que trenca fronteres i que per primer cop s’obre a tot el territori nordamericà i a la seva multiculturalitat. Una oportunitat per veure pel·lícules no estrenades a casa nostra entre les que s’inclouen una mostra LGTBI.\nDiumenge 8 de març, MNAC\nAmb motiu del dia de la dona, el Museu Nacional d’Art de Catalunya o MNAC , ha preparat una sèrie d’activitats per a celebrar el 8 de març . Una de les línies que impulsa aquest any el museu és la lluita contra la discriminació en l’àmbit de la creació i producció artística i intelectual, tal i com proposa l’article 26 de la llei d’Igualtat. A més, totes les dones tenen entrades\nDissabte 7 de Març, Jardins de les Tres Xemeneies (Barcelona)\nParlem d’un altre mercat que s’organitza cada dissabte de 10 a 16. Es tracta del Mercat de la Terra , una cita organitzada pel moviment Slow Food Barcelona on trobaràs productes km 0, productes locals i de proximitat. A més, durant tot el mes de març hi ha calçotada.\nPrevious articleRaül Balam Ruscalleda ens porta les notícies de la nostre l’audiència!\nNext article8M: Tots els detalls de la vaga feminista de diumenge


Marta comas: Rituals per Sant Joan (en Català)\nRituals per Sant Joan (en Català)\nSabeu per què celebrem la Nit de Sant Joan? I quins rituals es fan?\nEs diu que, la Nit de Sant Joan, el foc allunya els mals esperits. La tradició és fer una foguera amb un munt d'estris vells, fustes i cartrons.\nAntigament durant la nit de Sant Joan es feien diferents sortilegis i es considerava que els conjurs tenien més efecte. Hi ha molts exemples d'encanteris i dites relacionades amb la felicitat, els estudis i la salut. Però s'han de fer a les 12 en punt de la nit, si no no es compliran.\nPots agafar unes petxines o pedres de la platja i et serviran com a talismans durant tot l'any.\nUn petit ritual que es fa també a la platja és demanar alguna cosa al mar. Primer t'has de treure les sabates i caminar per la platja fins que trobis algun objecte que pertanyi al mar com un cargol, una pedra, un tros de fusta, una alga marina, etc. Agafa l'objecte amb la mà dreta, o esquerra si ets esquerrà, i pensa en el que necessites o desitges. Escriu a la sorra humida, on trenquen les onades, el teu desig amb el dit. Llença l'objecte al mar i espera que les onades pugin i esborrin el que has escrit a la sorra. Tan aviat les paraules desapareguin, dona les gràcies al mar.\nI Saps que el nom de Joan és d'origen hebreu (Yo-hasnam) i el seu significat és "Déu és misericordiós"?\nSi en voleu saber més: http://www.edu365.cat/stjoan/


El PP balear dóna suport a l'impuls d'una llei sobre el castellà perquè "no es vegi limitada la llibertat dels ciutadans\nEl PP balear considera necessària la llei que presentarà aquest partit al Congrés per garantir l'ús del castellà, perquè considera que a Balears es veu "limitada" la llibertat dels pares a elegir la llengua en la qual han d'estudiar els seus fills, i per entendre que "l'obligació" que tenen els treballadors de l'administració pública de conèixer el català va "en contra" dels drets individuals de cada ciutadà a expressar-se en la llengua que vulgui.\nAixí, el PP balear va mostrar avui el seu suport al seu líder nacional, Mariano Rajoy, qui ha anunciat la presentació d'una llei que "garanteixi l'ús del castellà a tot Espanya". En declaracions a Europa Press, el portaveu adjunt del PP, Carlos Simarro, va remarcar que la normativa cal perquè actualment es dóna una situació "inversa" a la qual havia en temps de Dictadura, quan el català no s'aprenia a les escoles.\nAnys després, va explicar, comunitats com Catalunya o Balears van aprovar normatives lingüístiques que pretenien "garantir la supervivència de les llengües cooficials", com el català. Tot i això, ara, amb els "partits nacionalistes" la situació ha derivat cap a "l'altre extrem del pèndol" i la gent veu "minvats els seus drets", alguna cosa que "no té cap sentit".\nSimarro ha afirmat que la posició del PP balear és "la mateixa" que la de Gènova, i va abundar que la llengua és un tema que "mai deuria haver entrat en disputa" perquè el conflicte existeix "només en el pla polític" ja que "no és un debat que estigui al carrer". El que passa a Espanya, va prosseguir, és que "s'intenta fer soroll amb el tema de la llengua, creant fronteres dins del territori espanyol".\nCALDRÀ VEURE EL DETALL DE LA LLEI\nDesprés de precisar que caldrà veure "el detall de la llei", va considerar que si la norma "empara" la cooficialitat i el dret a expressar-se en les dues llengües serà "perfecta". En aquest sentit, va posar èmfasi que si a Balears es perden bons metges o d'una altra especialitat perquè no coneixen el castellà, és que "alguna cosa va malament" i "cal intentar evitar que això succeeixi com sigui".\nCal que les persones tinguin "el dret" de conèixer el català, però "no l'obligació", va precisar Simarro, afegint que és una "pena" que la llengua sigui "objecte de batalla" i, en aquest context, va lamentar que calgui fer una llei per "garantir un bé comú com és el castellà".


Cerdanyola Informa | Author Archives | 206\nHome » Entries posted by cerdanyolainforma (Page 206)\n[Video] Taula rodona de tècnics en abocadors, sobre l’abocador de la bòbila de Callús\nVersió no íntegra de la taula rodona de tècnics on es va debatre els pros i contres de la instal·lació de l’abocador de la vinya del Tot, vora Callús. Se n’ha suprimit, per petició del propi interessat, una de les intervencions. http://www.youtube.com/user/tvcallus#p/u/6/m8ikGr7qVK4 Albert Lázaro.\nXerrada – La crisi a Islàndia\nEl proper DIVENDRES 18/11/11 a les 19:30h tindrà lloc a La Clau una xerrada sobre El resultat de la crisi a Islàndia, a càrrec de Joan Garcia, economista i membre d’Attac – Catalunya. Posteriorment s’organitzarà un debat entre tots i totes les assistents i d’altres membres d’Attac que també hi seran presents a la xerrada. […]\nDavant la convocatòria d’un ple extraordinari el proper dimarts 19 de juliol a les 9h per aprovar els representants de l’ajuntament de Cerdanyola al Consell de l’Àrea Metropolitana de Barcelona, el Compromís per Cerdanyola volem expressar el següent: Denunciem que no existeix cap justificació per convocar aquest ple extraordinari urgent i molt menys perquè es convoqui a les 9h del matí. Altra vegada es convoca un ple a corre-cuita, de forma improvisada, amb una comissió informativa d’un dia per a l’altre, a la que per manca d’antelació no hi vam poder assistir. Exigim que la convocatòria dels plens i totes les sessions dels òrgans municipals es faci amb transparència i l’antelació suficient, i que les sessions siguin en horaris adequats per facilitar la participació dels que no som professionals de la política, i del conjunt de la ciutadania en el cas dels plens. Les regidores i regidors sense dedicació tenim responsabilitats laborals que no podem eludir i per tant necessitem més marge de temps per poder compatibilitzar les convocatòries amb la nostra activitat productiva. Informem al conjunt de la ciutadania de Cerdanyola que aquesta nova prova d’improvisació irresponsable té un cost de més de 9.000€ en concepte de indemnitzacions a regidors i regidores. És indecent que els recursos de tota la ciutadania es dilapidin d’aquesta manera, més encara en l’actual situació de retallades de drets socials i atur. Ens oposem a la proposta de nomenament realitzada pel govern, perquè suposa una imposició de facto d’una qüestió sobre la que cal un debat més a fons entre les diferents forces, tal com va acceptar el propi govern municipal quan es va retirar el punt de l’ordre del dia del passat ple. Molts d’aquests organismes supramunicipals tenen una funcionalitat molt discutible i massa sovint acaben sent vies perquè els professionals de la política cobrin sobre-sous. Aquest element també volem que estigui present a les converses sobre la representació a la resta d’organismes supramunicipals. Denunciem l’actitud irresponsable i arrogant del govern, que denota que encara no ha entès que està en minoria i que té la obligació d’arribar a acords amb la resta de grups. En conseqüència, i com a acte de denúncia pública de la situació exposada, el Compromís per Cerdanyola hem decidit no assistir al ple extraordinari convocat per al proper dimarts 19 de juliol a les 9:00h del matí.\nLa Candidatura Alternativa ha proposat als grups municipals d’esquerres de l’Ajuntament de Cerdanyola (PSC, ICV-EUiA i ERC) una reunió de treball per arribar a un acord per a una fiscalitat més equitativa. En el ple extraordinari del passat dissabte el govern no va aconseguir els suports necessaris per aprovar la modificació de les ordenances fiscals, […]\nEncara estem a temps de fer una política fiscal més equitativa i justa a Cerdanyola\nDes del Compromís per Cerdanyola volem fer pública la nostra valoració del ple extraordinari d’ahir dissabte, on la proposta que el govern va sotmetre a votació no va ser aprovada per manca de suports al ple. Des del nostre grup municipal hem fet els deures i n’estem satisfetes. Hem estudiat les propostes del govern, hem […]\nBicicletada popular per la Plana del Castell (Can Planas-Elena-Sincrotró)\nDiumenge 13 de novembre, a les 10.30 hores a la Pça. de Sant Medir, la Plataforma Cerdanyola sense abocadors organitza una bicicletada popular, sota el lema: Fem salut per Cerdanyola. Dins del programa de la Festa Major de Sant Martí la Plataforma Cerdanyola sense Abocadors ha preparat una passejada en bicicleta per la Plana de […]\nDes de l’Esquerra Independentista hem vist amb admiració com l’Esquerra Abertzale aconseguia encaminar l’esdevenir polític del seu país, després de patir un dels capítols de persecució i càstig polítics, judicials i mediàtics més excepcionals del darrer segle. L’esquerra abertzale no només ha sabut sortir-ne amb vida, sinó que ha estat capaç de definir un full […]\nComunicat en motiu de l’adhesió de Cerdanyola del Vallès a l’Associació de Municipis per la Independència\nL’Assemblea de Maulets de Cerdanyola manifestem el nostre entusiasme i suport a l’adhesió de Cerdanyola del Vallès a l’Associació de Municipis per la Independència així com també felicitem a totes les entitats, organitzacions i grups polítics que ho han fet possible. Especialment a Cerdanyola Decideix, com a entitat impulsora de la iniciativa i als grups […]\n[Actualització] Ordenances 2012: proposta per una fiscalitat més justa i equitativa\nEl Compromís per Cerdanyola ha presentat en roda de premsa la seva proposta integral en matèria d’ordenances fiscals per al 2012, una proposta que ja s’ha fet arribar al govern municipal. En aquest document, titolat “Propostes des de l’esquerra per a una fiscalitat més justa i equitativa a Cerdanyola del Vallès, la candidatura municipalista planteja […]\n4a Festa Major Alternativa de Tardor\nLes festes de tardor ja són aquí. enguany ja celebrem la quarta edició i, d’aquesta manera, seguim consolidant el nostre projecte de fer unes festes 100% alternatives 100% autogestionades i 100% autoorganitzades. Benvolguts companys, benvolgudes companyes, Les festes de tardor ja són aquí. enguany ja celebrem la quarta edició i, d’aquesta manera, seguim consolidant el […]\nOctubre 2011: el ple s’oposa als desnonaments\nLa Plataforma d’Afectats per la hipoteca va donar les gràcies per l’aprovació (per unanimitat) de la moció que compromet a l’ajuntament a actuar. ENS FELICITEM PER… – Compromís per Cerdanyola ha aconseguit, després de reiterades demandes, que el “plenillo”, dret de la ciutadania a exposar els temes que preocupen, es pugui veure a Cerdanyola info. […]\nUna caravana de vehicles defensarà la sanitat pública\nLa Plataforma per a la Defensa de la Sanitat Pública de Cerdanyola-Ripollet és una de les entitats convocants d’aquesta protesta que es farà el 12 de novembre i que partirà a Cerdanyola de la plaça del Mercat de les Fontetes. La Plataforma per a la Defensa de la Sanitat Pública de Cerdanyola-Ripollet, juntament amb altres […]\nLa Plataforma Cerdanyola sense Abocadors convida a tothom a participar en aquesta activitat de la Festa Major, a l’aire lliure, lúdica i formativa, on l’objectiu és passar-s’ho bé i aprendre a l’hora. Dins del programa de la Festa Major de Sant Martí la Plataforma Cerdanyola sense Abocadors ha preparat una passejada en bicicleta per la […]\nFelicitem els partits i col·lectius que han fet possible l’adhesió independentista de Cerdanyola\nDes de la Candidatura d’Unitat Popular (CUP) de Cerdanyola del Vallès felicitem els col·lectius i partits que han fet possible que durant el ple municipal de dijous passat s’aprovés la moció per a l’adhesió a l’Associació de municipis per la independència. Es tracta d’un posicionament simbòlic però molt important, que obre les portes a un […]\nCerdanyola celebra l’enterrament de l’Estat del benestar (II Part)\nAprofitant la visita de Carme Chacón, el moviment 15M convoca el DIJOUS 10 de novembre a les 18:00 l’enterrament de l’Estat del Benestar. La marxa fúnebre anirà des de la Plaça Abat Oliba fins el Parc Tecnològic. Es prega màxima elegància i vestides/ts totes/s de negre (de “traje” de diumenge). Hi haurà un grup de […]\nComunicat: No a les candidatures del 15M!\nFa uns dies que es va llençar des de l’Assemblea Popular de la Llagosta (Vallès Oriental) una proposta ben concreta. Tots els membres de la assemblea una visió crítica envers els partits polítics o candidatures que estan sorgint arreu de l’Estat de cara a les eleccions del 20N. Ens referim a les candidatures que utilitzen […]\nPresentació de la candidatura Anticapitalistes\nLluita Internacionalista, En Lluita i Revolta Global presenten la seva alternativa. L’acte tindrà lloc al Casal Popular la Clau (C/Mare de Déu del Pilar nº43) Intervindran: Josep Lluís del Alcázar (Lluita Internacionalista) Diego Mendoza (En Lluita) Esther Vivas (Revolta Global) Convocatòria: Dimarts, 8 Novembre, 2011 – 19:00 – 20:30\nLa xerrada dels antiabocadors reclama més implicació ciutadana\nAmb l’objectiu de fer entenedor l’extens informe IDOM sobre l’abocador de Can Planas, la Plataforma Cerdanyola sense abocadors organitzava ahir una xerrada sota el títol “Contaminació i salut” a la sala d’exposicions de l’Ateneu. La xerrada, a càrrec de Roger Caballé, llicenciat en Ciències Químiques i membre de la Plataforma, va congregar una cinquantena de […]\n2a Fira d’Intercanvi de l’Ecoxarxa del Vallès Occidental a Cerdanyola\nEl proper dissabte 12 de novembre a la Plaça de la Biblioteca, coincidint amb les Festes Majors Alternatives de Cerdanyola del Vallès, CIC-Cerdanyola organitza un mercat d’intercanvi on esteu tots i totes convocades. Serà el 1a fira d’intercanvi organitzada a la nostra vila i la 2a fira de l’ecoxarxa del Vallès Occidental. En què consisteix […]\nCerdanyola s’adhereix a l’Associació de municipis per la independència\nLa moció va ser votada conjuntament per ERC, Compromís per Cerdanyola (CxC), CiU i ICV. La votació va ser favorable per 12 vots a favor i 11 en contra, amb una abstenció. Durant el ple municipal celebrat ahir a la ciutat de Cerdanyola del Vallès es va aprovar la moció per a l’adhesió a l’Associació […]\nPage 206 of 228« First‹ Previous204205206207208Next ›Last »


Carrizosa demana "una Diada de tots" Carrizosa demana “una Diada de tots” – El Món\nCarrizosa demana “una Diada de tots”\nEl líder de Cs estén la mà "a les forces moderades i sensates" per "recuperar la fraternitats entre catalans"\nACN 11/09/2020 10:17 am\nEl líder de Cs, Carlos Carrizosa, ha gravat i distribuït un vídeo amb motiu de l’Onze de Setembre on ha volgut “reivindicar una Diada per a tots els catalans“. I és que Carrizosa assegura que els independentistes han “exclòs” de la festa “més de la meitat dels catalans” per no ser “separatistes”. En aquest sentit, el líder de Cs ha decidit “enviar un missatge de suport a tots els catalans que avui des de casa viuran amb preocupació unes concentracions convocades irresponsablement en plena pandèmia, i que veuen com, enmig dels contagis, aquest Govern és un focus de problemes”.\nEn oposició a això, Carrizosa ha “estès la mà a les forces moderades i sensates per recuperar la fraternitat entre tots els catalans, els vincles afectius amb la resta d’Espanya, el respecte i admiració per Catalunya, i l’esperança per un futur millor i en concòrdia“. En una clara referència a PSC i PPC, el líder de Cs torna a cridar així els partits que anomena constitucionalistes per tal de concórrer junts a les eleccions catalanes.\nCarrizosa ha aprofitat per criticar que, al seu parer, fa anys que els catalans veuen “com la Diada ha deixat de representar a tots els catalans per representar només el separatisme i els polítics que han trencat la societat catalana”. A més, ha carregat contra el Govern i el president, Quim Torra, per haver permès les mobilitzacions independentistes en plena pandèmia. “Avui el Govern imposa restriccions sanitàries als ciutadans de carrer mentre deixa que l’ANC convoqui a milers de persones malgrat que els experts ho han desaconsellat“.


Direcció i professorat - Postgrau Online en Anàlisi de Dades i Visualització de la Informació\nAtracció de Talent\nFormació per a Institucions Educatives\nPostgrau Online en Anàlisi de Dades i Visualització de la Informació\nDirector del màster online en Cercadors i del màster online en Documentació Digital de la BSM.\nLlicenciat en Ciències de l'Educació per la Universitat de Barcelona.\nProfessor titular d'universitat del Departament de Comunicació de la Universitat Pompeu Fabra.\nTambé és diplomat en Biblioteconomia i Documentació. És professor del màster online en Cercadors i del màster online en Documentació Digital per la UPF\nBarcelona School of Management. Investigador del Departament de Comunicació de la Universitat Pompeu Fabra. La seva línia de recerca se centra en l'estudi\nde mapes conceptuals amb la metodologia de l'eye-tracker i en el desenvolupament d'eines per a l'avaluació automàtica de llocs web en el context del\nprojecte de recerca amb finançament públic competitiu «Noves estratègies de publicitat i promoció de les marques turístiques espanyoles a la web». Més\ninformació a www.cristofolrovira.com .\nDoctor en Informació i Documentació per la Universitat de Barcelona. Imparteix classes en el Departament de Comunicació de la Universitat Pompeu Fabra.\nProfessor agregat Serra Húnter del Departament de Comunicació de la Universitat Pompeu Fabra.\nEntre les seves principals línies d'investigació es troben: cerca i recuperació d'informació, metadades, web semàntic, sistemes d'anàlisi de la qualitat web, posicionament web (SEO), màrqueting en cercadors (SEM), arquitectura de la informació, estratègies de comunicació en mitjans socials, usabilitat web.\nFundador i codirector de l'anuari Hipertext.net. Director de la Unitat de Suport a la Qualitat i a la Innovació Docent (USQUID) de la Facultat de Comunicació.\nProfessor titular del Departament de Comunicació de la Universitat Pompeu Fabra.\nTambé coordina el Grup d'Investigació en Documentació Digital i Comunicació Interactiva i forma part del Grup d'Investigació en Periodisme de la Universitat Pompeu Fabra. És autor d'unes 200 publicacions i de sis llibres en la seva especialitat.\nDoctor en Belles Arts per la Universitat de Barcelona.\nProfessor agregat del Departament de Comunicació de la Universitat Pompeu Fabra.\nTambé ha participat, coordinat i dirigit diferents cursos d'imatge digital i fotografia. Com a investigador, és membre de Digidoc, Grup d'Investigació\nen Documentació Digital i Comunicació Interactiva de la Universitat Pompeu Fabra.\nEspecialista en SEO, CM i Màrqueting Online. Col·laborador del Grup d'Investigació DigiDoc de la Universitat Pompeu Fabra.\nPostgrau en Periodisme i Divulgació, Literatura i Digital Writing per la Universitat Complutense de Madrid.\nDoctor en Filosofia i Ciències de l'Educació per la Universitat de Barcelona i Màster en Organització de Sistemes de Documentació a l'Empresa per la Universitat Politècnica de Catalunya.\nCatedràtic de la Facultat d'Informació i Mitjans Audiovisuals de la Universitat de Barcelona\nCofundadora de Story Data, empresa d'investigació, anàlisi, visualització i comunicació de dades.\nLlicenciada en Periodisme per la Universitat Pompeu Fabra i Llicenciada en Lingüística per la Universitat Autónoma de Barcelona.\nTambé ha estat coordinadora de periodisme de dades a la secció d'infografia de El Periódico de Catalunya i professora a diferents universitats.\nPaís de residència actual*AfganistanAlbàniaAlemanyaAlgèriaAndorraAngolaAnguillaAntigua i BarbudaAntilles NeerlandesesAntàrtidaArgentinaArmèniaArubaAràbia SauditaAustràliaAzerbaidjanBahamesBahrainBangla DeshBarbadosBelizeBenínBermudesBhutanBielorússiaBolíviaBotswanaBouvetBrasilBruneiBulgàriaBurkina FasoBurundiBèlgicaBòsnia i HercegovinaCambodjaCamerunCanadàCap VerdCarib NeerlandèsColòmbiaComoresCongo (Brazzaville)Congo (Kinshasa)Corea del NordCorea del SudCosta d'IvoriCosta RicaCroàciaCubaCuraçaoDinamarcaDjiboutiDominicaEgipteEl SalvadorEmirats Àrabs UnitsEquadorEritreaEslovàquiaEslovèniaEspanyaEstats UnitsEstòniaEtiòpiaFijiFilipinesFinlàndiaFrançaGabonGeòrgiaGhanaGibraltarGrenadaGroenlàndiaGrèciaGuadalupeGuaiana FrancesaGuamGuatemalaGuernseyGuineaGuinea BissauGuinea EquatorialGuyanaGàmbiaHaitíHondurasHong Kong, XinaHongriaIemenIlla ChristmasIlla de la ReunióIlla de ManIlla Heard i les illes McDonaldIlla NorfolkIlles CaimanIlles Cocos o Illes KeelingIlles CookIlles FalklandIlles FèroeIlles Geòrgia del Sud i Sandwich del SudIlles MariannesIlles MarshallIlles Perifèriques Menors dels EUAIlles SalomóIlles Turks i CaicosIlles Verges AmericanesIlles Verges BritàniquesIlles ÅlandIndonèsiaIranIraqIrlandaIslàndiaIsraelItàliaJamaicaJapóJerseyJordàniaKazakhstanKenyaKirguizistanKiribatiKuwaitLaosLesothoLetòniaLibèriaLiechtensteinLituàniaLuxemburgLíbanLíbiaMacau, XinaMacedòniaMadagascarMalawiMaldivesMaliMaltaMalàisiaMarrocMartinicaMauriciMauritàniaMayotteMicronèsiaMoldàviaMongòliaMontenegroMontserratMoçambicMyanmarMèxicMònacoNamíbiaNauruNepalNicaraguaNigèriaNigèriaNiueNoruegaNova CaledòniaNova ZelandaOmanPakistanPalauPanamàPapua Nova GuineaParaguaiPaïsos BaixosPerúPitcairnPolinèsia FrancesaPolòniaPortugalPuerto RicoQatarRegne UnitRepública CentreafricanaRepública DominicanaRepública TxecaRomaniaRwandaRússiaSaint-Pierre i MiquelonSaint BarthélemySaint Kitts i NevisSaint LuciaSaint Martin (part francesa)Saint Vincent i les GrenadinesSamoaSamoa Nord-americanaSan MarinoSanta HelenaSant MartíSenegalSeychellesSierra LeoneSingapurSomàliaSri LankaSud-àfricaSudanSudan del SudSurinamSuèciaSuïssaSvalbard i Jan MayenSwazilàndiaSàhara OccidentalSão Tomé i PríncipeSèrbiaSíriaTadjikistanTailàndiaTaiwanTanzàniaTerres Australs i Antàrtiques FrancesesTerritori Britànic de l'Oceà ÍndicTerritoris Palestins OcupatsTimor-LesteTogoTokelauTonguèsTrinitat i TobagoTunísiaTurkmenistanTurquiaTuvaluTxadUcraïnaUgandaUruguaiUzbekistanVanuatuVaticàVeneçuelaVietnamWallis i FutunaXileXinaXipreZimbabueZàmbiaÀustriaÍndia País de residència actual *\nProvínciaÁLAVAALBACETEALICANTEALMERÍAÁVILABADAJOZILLES BALEARSBARCELONABURGOSCÁCERESCÁDIZCASTELLÓNCIUDAD REALCÓRDOBAA CORUÑACUENCAGIRONAGRANADAGUADALAJARAGUIPÚZCOAHUELVAHUESCAJAÉNLEÓNLLEIDALA RIOJALUGOMADRIDMÁLAGAMURCIANAVARRAOURENSEASTURIASPALENCIALAS PALMASPONTEVEDRASALAMANCASANTA CRUZ DE TENERIFECANTABRIASEGOVIASEVILLASORIATARRAGONATERUELTOLEDOVALENCIAVALLADOLIDVIZCAYAZAMORAZARAGOZACEUTAMELILLA Província\nCom has conegut el programa?InternetPremsaRecomanació d'una altra personaAltres Com has conegut el programa?


Mà de llapis!: ROSMARINUS OFFICINALIS\nAquesta planta és la reina de les plantes aromàtiques a la zona mediterrània, i de les més utilitzades, juntament amb la frígola, l'espigol i la sàlvia. Això sí, guanya en diversitat d'usos: medicinal, aromateràpia, perfumeria, cosmètica, alimentació (mel i condimentació), jardineria, homeopatia i repel.lent d'insectes entre d'altres. Qui no n'ha posat al rostit, n'ha fet infusions, alcohol per als cops, i inclús cremats!\nImagineu-vos una tarde de diumenge, freda i plujosa, o amb neu. Posats a fer, afegiu-hi també a la postal una ximeneia encesa, amb troncs cruixint engolits per un foc hipnotitzador. Si us esforceu, començareu a sentir una oloreta que cada cop és més intensa: ara de conyac, ara de llima, un lleu aroma a cafè i un toc de canyella... i el nostre rosmarinus. Crec que ja sento les primeres notes suaus d'una guitarra... Crec que aniré a collir unes branquetes de romer, fa anys que tinc un test a la terrassa, per si el fred apreta.\nrosemary, a plant with a thousand uses\nPublicat per Mà de llapis a 9:15\nEtiquetes de comentaris: esgambis, flora, il.lustració\nAMB ELS MILLORS DESITJOS DE MÀ DE LLAPIS!


ENTREVISTA A KAIJA SAARIAHO: “SEMPRE ESCRIC PER ALS ALTRES; LA MúSICA éS COMUNICACIó”\nLa finlandesa Kaija Saariaho, una de les veus més potents del panorama internacional, és la compositora convidada aquesta temporada al Palau de la Música. Dins d’aquest marc, s’estrena Reconnaissance, una peça escrita especialment per al Cor de Cambra del Palau. Però aquesta no serà la seva única presència a la programació.\nMARTA PORTER: Què ens pot explicar de la seva obra Reconnaissance?\nKAIJA SAARIAHO: És una obra feta en col·laboració amb Aleksi Barrière, que va escriure els textos. Amb ell ja hem treballat junts diverses vegades, aquesta deu ser la quarta o cinquena peça que fem junts. Sovint els temes els proposa ell mateix. Aquí els textos estan lligats al destí de la humanitat i en aquest sentit és molt actual, perquè estem parlant del planeta, estem parlant d’un futur però també d’un temps anterior. És un text que també m’obligava a buscar un camí diferent, i que per mi va ser un desafiament. És una gran peça. El fet d’haver combinat instruments com el contrabaix i la percussió és una cosa especial en mi. Sempre intento fer alguna cosa que no he fet abans, dir coses noves. Així que n’estic molt satisfeta. Acabo d’escoltar l’assaig amb Simon Halsey i el Cor i tinc la impressió que serà molt, molt bo. N’estic molt contenta.\nMP: En què és diferent aquesta obra del que ha fet anteriorment?\nKS: Aleksi coneix molt bé tots els textos que he fet servir per a la meva música i d’alguna manera ell també ha volgut desafiar-se a si mateix. Hi ha uns quants textos que hauria pogut escollir jo mateixa. El primer i l’últim moviment, per exemple, són molt poètics i molt bonics. Però, quan l’Aleksi va crear aquests textos també va escriure coses molt diferents de l’estil que jo utilitzo habitualment. Per exemple, el tercer moviment, que es diu Green House, parla de forma precisa de les condicions de l’aire respirable del planeta i, realment, no és un text poètic; o en el segon moviment, el text descriu el llançament d’un míssil per anar a l’espai, del ritual que fa la humanitat sobre el compte enrere. Tot plegat, és una mena de collage molt contemporani d’eslògans, d’humanitat… Hi ha diversos textos, molt diferents entre ells, que avancen alhora. Per mi va ser tot un repte buscar solucions a això. Ha estat difícil, però també molt interessant trobar aquestes solucions.\nMP: Sovint vostè parla de natura en la seva obra. Creu que la música pot fer canviar la manera com la gent es relaciona amb la natura?\nKS: Jo el que puc fer és transportar els meus sentiments i pensaments més sincers en consonància amb aquesta situació, que és molt important per a mi. Sabem que una peça musical pot influir en una persona i això pot canviar el seu punt de vista, o que pot entendre el que jo veig i per què vull transmetre aquesta música d’aquesta manera concreta. I és en aquest petit desert, que potser es pot fer més gran, on veurem una influència a través de la música. La música és una comunicació força abstracta. Crec que sovint amb la música comuniques coses de les quals ni tan sols ets conscient. La música ens arriba molt profundament i de vegades ens evoca a pensar coses que no sabem d’on venen. Ho descobrirem perquè hi ha el text, que és molt concret, però de tota manera comunicar música és molt important per als humans, i quan parlo de comunicar-se vull dir comunicar-se realment. Hi ha música comercial molt bonica, però és molt important també ser més ambiciós i intentar comunicar alguna cosa profundament de tu mateix a l’altre.\nMP: A vegades el públic no entén la música contemporània. Pensa en el públic quan escriu?\nKS: Sempre escric per als altres. La música és comunicació. Un està tot sol al món, però alhora no puc deixar de pensar, quan estic component, que he de trobar una solució que sigui entenedora. Jo penso música comprensible. De tota manera, no podem dir que la música contemporània no sigui comprensible, perquè hi ha milers de músiques contemporànies. Així, potser és qüestió d’hàbit. Quan una peça és més popular i es reprodueix tot el dia a la ràdio, a la televisió o al videoclip és escoltada centenars de vegades, la identifiquem. Si es donés l’oportunitat a una peça contemporània de ser escoltada moltes vegades, cada cop seria completament diferent de la primera vegada; cadascú de nosaltres tenim el nostre propi vocabulari també, i l’hem de conèixer. Si començo a parlar en finès, m’entens? Tanmateix, també pots aprendre la meva llengua.\nMP: Reconnaissance és una obra d’encàrrec. La condiciona escriure obres d’encàrrec?\nKS: Sovint és el meu cas, no sempre, però sovint. Si algú m’ofereix alguna cosa que m’agradaria escriure és genial. La llàstima és que no podré venir al Palau per a l’estrena perquè no puc viatjar, però és clar que ho faré al febrer.\nMP: A Barcelona, hem escoltat moltes de les seves obres. Què significa per a vostè ser compositora convidada al Palau?\nKS: Un gran honor, és clar. El Palau és una casa formidable, molt bonica, amb una gran tradició de cors. Estic molt contenta amb aquesta residència.\nMP: Al febrer podrem escoltar la seva obra Oltra mar. Què ens en pot explicar?\nKS: Oltra Mar, que vaig escriure fa vint anys, no és totalment aliena a Reconnaissance perquè va ser escrita pel canvi de mil·lenni i comissariada per la New York Philharmonic Orchestra. A més hi ha temes una mica semblants entre les dues obres. Oltra Mar també parla dels viatges de la humanitat, del temps, els sons del mar, de fet també hi ha parts abstractes i elements de la natura. Hi ha una part anomenada Waves, amb sampler, la primera part s’anomena Départ, ja que va una mica dels grans viatges de la humanitat.\nMP: A l’hora d’escriure què és per vostè el més important? Com treballa?\nKS: Fa temps que treballo de la mateixa manera. Abans de començar a escriure m’imagino mentalment la música durant molt de temps. Després d’anotar-ho, començo a pensar en la forma, en la durada, i després començo a crear les harmonies específiques per a aquesta peça en qüestió. Anoto moltes coses i vaig fent proves. Guardo la música al cap, l’atmosfera de la música, escric idees de tempi, molts detalls, i ho faig en anotacions separades. Després començo a escriure la música des del principi. El més fàcil és escriure-ho, i és per això que vaig intentant imaginar-ho abans, però quan començo a escriure sobre el paper, tots els elements ja hi són, l’orquestració, que potser és el més especial o personal de la meva música, no ho sé, però així l’imagino. En cap cas, els efectes superficials o les novetats no són el que busco.\nMP: O sigui, com deia Picasso, que la inspiració l’agafi treballant.\nKS: Sí, tens raó. És una feina molt llarga, aquesta de compositor, has de ser molt constant i treballar molt. Però no cada dia és igual. De fet, és una mica com l’esportista o els instrumentistes, primer has d’escalfar, has d’escalfar el cervell. El principi pot ser complicat, però sovint la inspiració ve en el treball, quan un segueix un camí.\nMP: Creu que el fet de ser dona pot ajudar altres dones a escriure música? No hi havia gaires dones que es dediquessin a la composició quan vostè va començar.\nKS: És cert, però no és per això que vaig començar. Aquesta feina sempre és molt difícil. Si el meu exemple pot animar les dones joves a ser compositores, estic molt contenta.


BLOG DE L'ASSUMPTA: Dickens 2012.- Falten tres setmanes!!\nEl somni de Dickens\nNo sóc cap experta en el tema. De fet, puc dir clarament que no hi entenc, que sóc una novençana, una aficionada que en vol aprendre i que fa constants descobriments i que, cada nova informació que trobo, em fa tanta il·lusió com si fos un petit tresor.\nFa uns dies, quan vaig entrar al blog de la Maria, em va cridar l’atenció la imatge que ha posat a la barra lateral per anunciar que s’ha sumat a la proposta de commemorar el bicentenari de Dickens a la catosfera. Era el quadre que encapçala aquest post. No m’era del tot desconegut, però no en sabia el títol i ella me’l va dir: El somni de Dickens. Ell i els seus personatges... En va inventar tants!! I en tinc encara tants per conèixer que la perspectiva em resulta absolutament engrescadora!\nDoncs bé, googlejant, he fet un d’aquests descobriments que deia. Resulta que l’autor del quadre, Robert William Buss, va ser encarregat pels editors Chapman & Hall per fer les il·lustracions de “The Pickwick papers” (primera de les obres de Dickens i que, com tantes altres, s’anava publicant per entregues) després que el primer dibuixant, Robert Seymour, es suïcidés. Tan sols va fer dos dibuixos, perquè no va agradar als editors i el van acomiadar, contractant llavors un tercer il·lustrador, Hablot Knight Browne, que utilitzava el pseudònim de Phiz.\nRobert William Buss, malgrat la decepció que va tenir, va ser admirador de Dickens durant tota la seva vida i, a la mort de l’escriptor, va pintar aquest quadre de l’autor envoltat dels seus personatges. Més informació sobre les il·lustracions als llibres de Dickens, clicant AQUÍ (en anglès).\nTot això em va interessar força perquè, justament, Los papeles póstumos del Club Pickwick, és el llibre que m’estic llegint jo per poder fer la ressenya el dia 7 de febrer.\nTambé, quan buscava informació sobre el quadre, vaig trobar un article del diari El Punt Avui amb el títol de “Febre per Dickens” i el subtítol “El Regne Unit s'inunda d'exposicions, retrospectives, lectures i tota mena d'activitats per celebrar el bicentenari del gran narrador del Londres victorià”. En copio un paràgraf i, si algú el vol llegir sencer, ho pot fer clicant AQUÍ. De moment, jo deixo aquest fragment:\n“...arreu del món hi haurà celebracions en honor seu: representacions teatrals a Lahore, Karatxi i fins i tot Pequín, per exemple, o trobades a Berlín per parlar de què escriuria avui Dickens... Contra el que es pugui pensar, el 2012 no és només l'any olímpic al Regne Unit; el 2012 és, sobretot, l'Any Dickens.”\nDoncs bé, com trobo el tema tan apassionant, convido a tothom a participar en un petit homenatge catosfèric al gran escriptor anglès, fent un post relacionat amb ell i la seva obra (en la forma en que cadascú triï) el proper 7 de febrer, dia del segon centenari del seu naixement. A veure si algú encara s’hi apunta. Hi ha temps!! I moltes gràcies a tots els que ja us hi heu afegit!!\nEscrit per Assumpta a 1:00:00\nEtiquetes: Dickens, El món dels blogs, Literatura\nXeXu 17 de gener de 2012, a les 1:34\nAra el que falta, Assumpta, és posar aquest homenatge teu en el mapa. M'agrada molt la dedicació que hi estàs posant, es convertirà en un homenatge seriós en el que no podré participar, però que seguiré. He pensat que cal fer-ne ressò perquè no quedi només com a cosa de quatre blogaires catalans (seran més, però ja m'entens), i per això segur que hi ha alguna entitat que centralitza les activitats de l'any Dickens. Pot ser que hagis dit que ja t'hi has posat en contacte? Si no és així, t'animo a fer-ho, i si et pogués ajudar d'alguna manera, estaria encantat. Ànims, i que segueixin creixent les adhesions a l'homenatge. Molt bona la recerca per fer aquest post, segur que anima a més gent.\nPuigmalet 17 de gener de 2012, a les 7:18\nMolt encertat el que diu en Xexu. ¿Ja n'has informat els de dickens2012.org?\nEls catalans no som molts, però hi som!\nEls papers pòstums els va traduir Carner. No és una obra petita, precisament...\nMaurici 17 de gener de 2012, a les 8:58\nLa meva petita i modesta aportació ja està mig preparada...\nMcAbeu 17 de gener de 2012, a les 9:17\nCom ja saps, ja tinc el meu post del dia 7 acabat. N'he gaudit molt de la novel·la de Dickens que vaig llegir per fer aquest homenatge i, per tant, t'haig d'agrair la teva "insistència" en aquest tema. :-))\nSubscric completament el què diu en Xexu, si hem de fer alguna cosa per augmentar el ressò d'aquest homenatge blogaire només cal que ens ho diguis.\nPer cert, no coneixia aquest quadre però és molt xulo! :-D\nEl porquet 17 de gener de 2012, a les 10:37\nCompletament d'acord amb la promoció que s'hauria de fer d'aquesta iniciativa teva Assumpta (per què hi participarà més gent però tu ets la "culpable" de fer bullir l'olla!).\nQue se senti la nostra veu i la nostra llengua!\nfanal blau 17 de gener de 2012, a les 10:59\nBufff...no em puc allargar que he de llegir!!!! jajajajaj\nAssumpta 17 de gener de 2012, a les 11:27\nXEXU.- Moltes gràcies per aquest comentari de suport! ;-))\nDoncs mira, justament ahir per la nit em vaig animar a fer dos mails. Així, posant-hi una miqueta de "morro", vaig escriure a "L'espai Internet" de TV3, que la MIREIA i jo vàrem tenir una sorpresa molt agradable quan van parlar del Calendari d'Advent, així que vaig provar a veure si accepten suggeriments i els vaig explicar la proposta ;-))\nDesprés, a la mateixa web de Dickens 2012, hi ha un enllaç per comunicar-se amb ells i -i això sí que ho veig ben difícil, però...- també els vaig explicar la idea, a veure si la posen al calendari (per somiar...) ;-))\nPUIGMALET.- Sí, sí, com li deia a en XEXU, ahir mateix vaig informar als de l'organització de Dickens 2012, a veure si entenen el meu anglès d'anar per casa :-))\nEhem... em va encantar la traducció d'El casalot d'en Xavier Pàmies (que tu mateix em vas recomanar en aquest blog i que sempre t'agrairé!) i, he llegit també en català Tots els contes de Nadal (també en traducció de Pàmies) Temps Difícils i Història de dues ciutats, però he de reconèixer que amb CARNER no m'atreveixo (de moment, que vull rellegir Grans Esperances, que ho vaig fer en castellà i, durant l'any, vull intentar fer-ho en català)... però, de moment, els Papers Pòstums els llegeixo en castellà (999 pàgines) :-))\nEm sap un greu veure que no tot Dickens ha estat traduït a la nostra llengua!! A què esperen els editors?\nMAURICI CAPDET MATEU.- T’asseguro que em dones una alegria molt, molt gran!! :-)) A més, que cap aportació és modesta, totes tenen un valor molt gran... i estic segura que la teva serà molt bona!!\nMcABEU.- Crec que tu t’emportes el rècord amb això! Va ser començar amb la idea de fer la commemoració (de la que tu tens la “culpa”, ja ho saps) i en menys de dues setmanes ja t’has llegit DOS llibres seus i, a més, ja tens el post fet!! :-))\nNo sé si saps que jo, a tothom que em diu que no hi ha temps, vaig posant el teu cas com a exemple :-DD\nEL PORQUET.- Moltes gràcies!! ;-))\nTal com li he dit a en XEXU, ahir vaig enviar dos correus, un a “l’Espai Internet” de TV3, a veure si hi ha sort i en parlen... i un altre a l’organització hehehe... em fa molta gràcia. Al menys que no sigui per no haver-ho intentat ;-))\nAra bé, si et sóc sincera, el "culpable" d'això és en MAC!! que sempre havia fet el ronso a l'hora de llegir Dickens i, de cop, li agafa un rampell i em diu que en farà un post pel dia 7 de febrer i que "a veure si animo a més gent"... i ja en porta dos de llegits. I li agrada!! :-))\nFANAL BLAU.- Hahaha tu ets una de les “agosarades” de llibre llarguíssim!! Ànim, endavant, força, que ho aconseguiràs!! :-DD\nRecords a en David Copperfield de part meva hehehe\nGarbí24 17 de gener de 2012, a les 14:23\nNo conec dickens....però potser això serà l'excusa per començar amb alguna cosa seva\nCarme Rosanas 17 de gener de 2012, a les 14:38\nSaps què he pensat, Assumpta?\nQue no vull llegir ara un llibre amb presses, ja que a més a més en tinc uns quants en espera que tinc moltes ganes de llegir... he pensat que participaré a l'homenatge, com si fos un post d'iniciació a Dickens. Bé, vaig llegit Oliver Twist, però crec que era en una altra vida anterior... i el vaig trobar tant trist!\nAitor 17 de gener de 2012, a les 17:44\nEm sembla preciosa la ilustració de Dickens amb els seus personatges! Gràcies per apropar-me aquest escriptor!\nYáiza 17 de gener de 2012, a les 19:33\nIei!! Escalfant motors, eh!! Mira que jo no ho acabava de veure clar, però la meva feineta lectora ja va pel 70%. Després caldrà escriure alguna cosa que hi estigui a l'alçada!\nMargarida 17 de gener de 2012, a les 21:24\nJo no em puc comprometre a res perquè mai sé ni el dia que podré publicar una recepta, però em faria molta il·lusió particiapr en aquest homenatge.\nDe moment vaig escalfant motors també!\nXeXu 17 de gener de 2012, a les 22:15\nI perquè no? Si celebren l'any Dickens, bé s'haurien de voler fer ressò de totes les iniciatives que es muntin, especialment les espontànies! A veure si hi ha sort. Assumpta mediàtica! Ens n'informaràs, oi?\nUi ui, paraula de verificació: impur\nNo anem bé, eh...\nrits 17 de gener de 2012, a les 22:26\nMarta 17 de gener de 2012, a les 22:31\nDe fet avui em mirava les portades dels llibres que tenim de Dickens a la biblioteca i estan super ben il·lustrades, jo estic llegint Història de dues ciutats..\nAssumpta 18 de gener de 2012, a les 0:05\nGARBÍ24.- Pensa que és addictiu!! ;-)))\nFa dos anys i mig jo no havia llegit res seu, i ara no puc parar!! Ara bé, si per causa d'aquest aniversari en llegeixes algun, estaré contentíssima! :-))\nCARME.- Ostres, quina alegria em fa que t'apuntis a participar, sigui en la forma que sigui!! :-))\nDe totes formes, t'asseguro que sóc absolutament sincera quan dic que no voldria que ningú ho fes perquè "vaaaa, perquè l'Assumpta estigui contentaaa" ;-) I és que us entenc perfectament a tots els que havíeu dit que ara no us bé de gust. I posaré un exemple perquè vegis que ho dic de veritat :-) Jo no vaig llegir El Petit Príncep fins passats els 40. Deu fer set o vuit anys. Abans li tenia "mania". A l'escola en feien llegir fragments (que jo no llegia) i molta gent me'n parlava i em feia mitja "ràbia". Fins que un dia un amic me'n va parlar molt bé, però sense dir-me "l'has de llegir". Pel següent sant Jordi el vaig demanar i em va encantar!! :-))\nTambé em vaig negar a llegir mai “El árbol de la ciencia” de Baroja, perquè era de lectura obligada a l’escola... i exemples així, la tira. Les coses tenen el seu moment. Per això et dic que, si t'hi afegeixes, jo estic súper contenta, però si prefereixes no fer-ho, ho respecto absolutíssimament (Clar que... potser ha arribat “el seu moment” hehehe)\nEn quant a que sigui trist... Jo crec que Dickens escriu de tot... jo m'he partit de riure amb escenes seves absolutament divertides. Ara bé, és cert que si ha descriure coses tristes, doncs ho fa... la pobresa, fins i tot la pobresa extrema: la misèria, les injustícies... no se n'està pas d'explicar-ho i denunciar-ho. De totes formes, la seva possible tristesa, sempre és "esperançada". Poques persones hi ha als llibres de Dickens que, per molt pobres i malaltes que estiguin, no tinguin una mà amiga al seu costat :-)\nAITOR.- A mi també em va encantar el dibuix. És per estar mirant i mirant cada escena una bona estona.\nGràcies a tu per haver-t’hi interessat!! És un autor fascinant. A mi em té absolutament “conquistada” ;-))\nYÁIZA.- Ja vas taaaaaaan avançada? Mare meva!! ;-)) Es nota que t’agrada més que el del Tommy i la Tuppence hehe... Oi que enganxa? ;-)\nPer cert, dedueixo que els eBooks aquests et van dient el percentatge de llibre que portes llegit (jo ho calculo amb la calculadora del mòbil hehe) Li hauràs d’explicar al MARCEL com un dels avantatges d’aquests aparells :-P\nMARGARIDA.- Quina il•lusió tan gran si al final t'hi pots afegir!! ;-))\nAl llibre que m’estic llegint ara, el del Club Pickwick, es fan un tip de menjar, fan uns pic-nics, uns dinars i uns soparets! ;-) mengen moltes empanades i carns en “fiambre”, però segur que estan molt més bons els teus menjars!! ;-))\nXEXU.- Home, a mi ja m’agradaria... i em faria molta il•lusió, però potser pensen que sigui una iniciativa petita (o potser no entenguin el meu anglès, tot i que el traductor de Google em va ajudar). Ara bé, si diguessin alguna cosa, i tant que ho diria!! :-DD\nUi, no, impur, no... deu ser un error de Blogger :-P\nRITS.- Amb pas ferm i segur! ;-))\nMARTA.- Quina sort poder estar a una biblioteca! Això ha de ser com la màxima felicitat! ;-))\nLa Història de Dues ciutats és el darrer que vaig llegir jo, i em va agradar moltíssim... i m’he d’aguantar de no fer-te cap comentari del contingut ;-))\nmaria 18 de gener de 2012, a les 22:35\nOstres! No en coneixia la història que s'amaga darrera d'aquest quadre. En l'última pel·lícula de Clint Eastwood (Més enllà de la vida)el protagonista és un enamorat de Dickens i en una de les visites de la casa on vivia ensenyen el quadre del Somni.\nM'agrada molt aquesta iniciativa que estàs fent.Està molt i molt bé!Ja cal que m'espavili acabar el llibre.Data límit dia 7.\nkweilan 18 de gener de 2012, a les 23:13\nLa imatge és preciosa!\nAssumpta 18 de gener de 2012, a les 23:51\nMARIA.- Jo tampoc, hehe. Vaig buscar la informació arran d'haver vist la imatge al teu blog, i em va agradar tant que per això en vaig fer un post! Així que és gràcies a tu! ;-)\nQuina pel·lícula! Segur que m'agradaria! Jo també m'he "enamorat" de Dickens, les seves històries tenen alguna cosa que fa que em senti molt, molt a gust llegint-lo.\nMai havia pensat que podria fer una proposta així, i menys d'un tema que -tot i agradar-me tant- no domino en absolut, però en MAC em va animar i em vaig decidir, i la veritat és que estic molt contenta perquè estic aprenent un munt gràcies a tots vosaltres!! :-)))\nKWEILAN.- A mi també m'agrada molt!! És com l'expressió de tot el seu món. No em canso de mirar-lo :-))\nMBosch 19 de gener de 2012, a les 16:10\nUau, que xulo el quadre! I a sobre amb història inclosa. Me l'he estat mirant però no hi identifico cap personatge... Quina vergonya.\nJa saps que participaré en aquest súper-homenatge-bicentenari. Encara no tinc el llibre a les mans però espero que entre avui i demà el podré aconseguir a la biblioteca. No m'agraden les biblioteques però prefereixo agafar-lo d'allà que comprar-lo en castellà. Si el compro serà en català o anglès (quan em vegi capaç).\nAssumpta 19 de gener de 2012, a les 20:30\nMBOSCH.- Maquíssim! ;-))\nJo, després de molt mirar, en vaig reconèixer un, precisament del llibre que estic llegint ara. Suposo que me'ls hauré de seguir mirant força estona!!\nQuan les editorials vegin la demanda de llibres de Dickens en català que hi ha a les biblioteques potser es decidiran a posar fil a l'agulla i treure noves edicions!\nEndavant, que tu pots!! :-))\nperas al olmo - Esperant tanda en una botiga de fotografia. Es nota que és època de matriculacions. Moltes mares amb els fills o filles, avui especialment ben vestits...